16 “Dilo tse di mo lefatsheng” ke ba setlhopha sa dinku tse dingwe tsa ga Keresete, ba ba nang le tsholofelo ya go tshelela ruri mo lefatsheng. Motlhanka yo Jehofa a mo tlhophileng o dira gore le bone ba nne le boemo jo bo siameng fa pele ga ga Jehofa. E re ka ba na le tumelo mo setlhabelong sa ga Keresete sa thekololo mme ka jalo “ba tlhatswitse diaparo tsa bone tse di telele ba bo ba di sweufatsa mo mading a Kwana,” Jehofa o ba bolela ba siame, e seng jaaka bomorwawe ba semoya, mme jaaka ditsala tsa gagwe, a ba naya tsholofelo e e molemo ya go falola ‘pitlagano e kgolo.’ (Tshen. 7:9, 10, 14; Jak. 2:23) E re ka ba dinku tse dingwe ba se mo kgolaganong e ntšha mme ka jalo ba se na tsholofelo ya go tshela kwa legodimong, ga ba je ditshwantshetso tsa Segopotso mme ba tlela go tla go bogela ka tlotlo.